Nando's in sop oor 'rassistiese' kunswerk | Netwerk24
Sy broer was sy held en hy sal hom ewig dankbaar wees vir die gesinsman wat hy was, sê 'n hartseer MC Stander (41) van Witrivier, Mpumalanga, ná die dood van sy broer, Gerrit Stander (38).
2 paadjies, 1 bestemming: die wenkamp
Vir die een: twee seges in twee toernooie op sy nuwe toer.
Nando's in sop oor 'rassistiese' kunswerk
27 Oktober 2019 12:05
Die kitskosgroep Nando's moes in Brittanje verskoning vra aan klante wat 'n kunswerk teen 'n nuwe restaurant se muur as rassisties ervaar het.
BirminghamLive berig die nuwe Nando's-restaurant in Birmingham was skaars 'n dag oop toe hy reeds talle klagtes oor die "rassistiese kunswerk" teen sy muur ontvang het.
Die kunswerk getitel 'A half a loaf is better than none' deur Khaya Sineyile wat op Africanah.org verskyn.
Die Suid-Afrikaanse kunstenaar Khaya Sineyile het die kunswerk vir Nando's geskep. Dit toon vier swart mense in 'n broodrooster. Die kunswerk beeld "die verreikende gevolge van ongelykheid in Suid-Afrika uit".
Die restaurant het egter ná talle klagtes die kunswerk getiteld A half a loaf is better than none verwyder.
BirminghamLive het Wayne Yafai (33) aangehaal wat sê hoe seergemaak hy gevoel het toe hy die kunswerk sien. "Ek het dit as kwetsend ervaar. Ek is van gemengde afkoms, half Arabies, half Engels." Hy het foto's van die kunswerk geneem en aan swart vriende gewys wat gemeen het dis rassisties.
'n Woordvoerder van Nando's het aan dié webtuiste gesê die kunswerk is verwyder ná die klagtes. "As 'n trots Suid-Afrikaanse handelsnaam is ons die grootste versamelaar van Suider-Afrika kuns en elke Nando's-restaurant toon oorspronklike kunswerke van kunstenaars van ons tuisland. Die werk beeld dikwels die geskiedenis van Suid-Afrika uit en lewer kommentaar op die huidige maatskaplike situasie."
Volgens hom het Sineyile van New Crossroads in Nyanga in Kaapstad ongelykheid uitgebeeld. "Khaya poog om gesprekke te begin oor kwessies wat dikwels geïgnoreer word deur die gebruik van gewone huishoudelike voorwerpe in naasmekaarstelling met sy onderwerpe. Ons verstaan dat kuns subjektief is, en sonder konteks kan die kunswerk verkeerd vertolk word. Ons vra verskoning vir enige gevoelens wat hierdie kunswerk seergemaak het."
Lees ook hoe Business Insider South Africa daaroor berig het.
Sien ook op die webtuiste Africanah.org meer van sy kunswerke. - Saamgestel deur Nellie Brand-Jonker